同清江師月夜聽堅正二上人爲懷州轉法華經歌
作者：朱灣
朝代：唐

paragraphs: 若耶谿畔雲門僧，夜閑燕坐聽真乘。
蓮花祕偈藥草喻，二師身住口不住。
鑿井求泉會到源，閉門避火終迷路。
前心後心皆此心，梵音妙音柔軟音。
清泠霜磬有時動，寂歷空堂宜夜深。
向來不寐何所事，一念纔生百慮息。
風翻亂葉林有聲，雪映閑庭月無色。
玄關密跡難可思，醒人悟兮醉人疑。
衣中繫寶覺者誰，臨川內史字得之。